DA Den Europæiske Unions Tidende L 47/74

KOMMISSIONENS GENNEMFØRELSESAFGØRELSE

af 18. februar 2013

om tilsyn, plantesundhedskontrol og foranstaltninger, der skal træffes vedrørende træemballeringsmateriale, som anvendes ved transport af varer med oprindelse i Kina

(meddelt under nummer C(2013) 789)

(2013/92/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 16, stk. 3, tredje punktum, og

ud fra følgende betragtninger:

(1) Træemballeringsmateriale, der anvendes ved transport af genstande af enhver art til Unionen, skal være i overensstemmelse med del A, kapitel I, punkt 2 og 8, i bilag IV til direktiv 2000/29/EF.

(2) Nylige plantesundhedskontroller foretaget af medlemsstaterne har vist, at træemballeringsmateriale, der anvendes ved transport af visse varer med oprindelse i Kina, var angrebet af skadegørere, særlig af Anoplophora glabripennis (Motschulsky), hvilket har forårsaget udbrud af de pågældende skadegørere i Tyskland, Frankrig, Italien, Nederlandene, Østrig og Det Forenede Kongerige.

(3) Derfor bør træemballeringsmaterialet for de pågældende varer være omfattet af tilsyn, jf. artikel 13, stk. 1, i direktiv 2000/29/EF, plantesundhedskontrol, jf. artikel 13a, stk. 1, litra b), nr. iii), i nævnte direktiv, og, hvis det er relevant, de foranstaltninger, der er omhandlet i artikel 13c, stk. 7, i nævnte direktiv. Resultaterne af disse plantesundhedskontroller bør meddeles Kommissionen.

(4) På grundlag af de resultater, der er meddelt Kommissionen, bør der senest den 31. maj 2014 gennemføres en undersøgelse for at evaluere effektiviteten af denne afgørelse og for at vurdere de plantesundhedsmæssige risici i forbindelse med import til Unionen ved træemballeringsmateriale, der anvendes ved transport af visse varer med oprindelse i Kina.

(5) Denne afgørelse anvendes indtil den 31. marts 2015.

(6) Foranstaltningerne i denne afgørelse er i overensstemmelse med udtalelse fra Den Stående Komité for Plantesundhed —

VEDTAGET DENNE AFGØRELSE:

Artikel 1

Definitioner

I denne afgørelse forstås ved:

a) »træemballeringsmateriale«: træ eller træprodukter, der anvendes til at støtte, beskytte eller bære en vare og har form af pakkasser, tremmekasser, tromler og lignende, lastpaller og lignende, pallerammer og lignende samt stuvholt, og som anvendes ved transport af genstande af enhver art; forarbejdet træ, der er fremstillet ved hjælp af lim, varme eller tryk eller en kombination heraf, og emballeringsmateriale, der udelukkende består af træ med en tykkelse på 6 mm eller derunder, er undtaget

b) »varer«: varer med oprindelse i Kina, som importeres til Unionen ved anvendelse af de KN-koder, der er anført i bilag I til denne afgørelse, og som er i overensstemmelse de beskrivelser, der er fastsat i bilag I til Rådets forordning (EØF) nr. 2658/87 (2)

c) »sending«: en mængde varer, der er omfattet af et enkelt dokument, som kræves i forbindelse med toldformaliteter eller andre formaliteter.

Artikel 2

Tilsyn

1. Træemballeringsmaterialet for alle sendinger af varer undergives toldmæssigt tilsyn i henhold til artikel 37, stk. 1, i Rådets forordning (EØF) nr. 2913/92 (3) og de officielle ansvarlige organers tilsyn, jf. artikel 13, stk. 1, i direktiv 2000/29/EF. Varerne må kun undergives en af de toldprocedurer, der er fastsat i artikel 4, nr. 16), litra a), d), e), f) og g), i forordning (EØF) nr. 2913/92, hvis formaliteterne i artikel 3 er afsluttet.

2. De officielle ansvarlige organer kan kræve, at lufthavnsmyndighederne, havnemyndighederne eller enten importørerne eller speditører efter indbyrdes aftale, så snart de er bekendt med, at ankomsten af varerne er umiddelbart forestående, giver forhåndsmeddelelse herom til indgangstoldstedet og til det officielle organ på indgangsstedet.

Artikel 3

Plantesundhedskontrol

Træemballeringsmateriale for sendinger af varer undergives plantesundhedskontrol, jf. artikel 13a, stk. 1, litra b), nr. iii), i direktiv 2000/29/EF, med den minimumshyppighedhyppighed, der er fastsat i bilag I til denne afgørelse, med henblik på at bekræfte, at træemballeringsmaterialet opfylder kravene i del A, kapitel I, punkt 2 og 8, i bilag IV til direktiv 2000/29/EF.

Plantesundhedskontrollen foretages på EU-indgangsstedet eller på bestemmelsesstedet, der fastslås i overensstemmelse med Kommissionens direktiv 2004/103/EF (4), der finder tilsvarende anvendelse.

Artikel 4

Foranstaltninger i tilfælde af manglende overholdelse af kravene

Hvis den plantesundhedskontrol, der er omhandlet i artikel 3, viser, at del A, kapitel I, punkt 2 og 8, i bilag IV til direktiv 2000/29/EF ikke er overholdt, eller at træemballeringsmaterialet er angrebet af skadegørere, der er opført i del A i bilag I til nævnte direktiv, skal den berørte medlemsstat straks lade det træemballeringsmateriale, der ikke opfylder kravene, omfatte af en af de foranstaltninger, der er omhandlet i artikel 13c, stk. 7, i nævnte direktiv.

Artikel 5

Rapportering

Medlemsstaterne meddeler antallet og resultaterne af plantesundhedskontroller, som foretages i overensstemmelse med artikel 2 og 3, til Kommissionen ved hjælp af rapporteringsmodellen i bilag II senest den 31. oktober 2013 for perioden 1. april 2013-30. september 2013, senest den 30. april 2014 for perioden 1. oktober 2013-31. marts 2014, senest den 31. oktober 2014 for perioden 1. april 2014-30. september 2014 og senest den 30. april 2015 for perioden 1. oktober2014-31. marts 2015, jf. dog Kommissionens direktiv 94/3/EF (5).

Artikel 6

Revision

Denne afgørelse tages op til revision senest den 31. maj 2014.

Artikel 7

Ikrafttrædelse og anvendelse

Denne afgørelse træder i kraft den 1. april 2013.

Den anvendes indtil den 31. marts 2015.

Artikel 8

Adressater

Denne afgørelse er rettet til medlemsstaterne.

Udfærdiget i Bruxelles, den 18. februar 2013. På Kommissionens vegne Tonio BORG Medlem af Kommissionen

(1) EFT L 169 af 10.7.2000, s. 1.

(2) EFT L 256 af 7.9.1987, s. 1.

(3) EFT L 302 af 19.10.1992, s. 1.

(4) EUT L 313 af 12.10.2004, s. 16.

(5) EFT L 32 af 5.2.1994, s. 37.

BILAG I VARER KN-kode Beskrivelse Hyppighed for plantesundhedskontrol (%) 2514 00 00 Skifer, også groft tildannet eller kun tilskåret, ved savning eller på anden måde, til blokke eller plader af kvadratisk eller rektangulær form 90 2515 Marmor, travertin, ecaussine og andre monument- eller bygningskalksten med en tilsyneladende densitet på 2 500 kg/m3 eller derover samt alabast, også groft tildannet eller kun tilskåret, ved savning eller på anden måde, til blokke eller plader af kvadratisk eller rektangulær form 90 2516 Granit, porfyr, basalt, sandsten og andre monument- eller bygningssten, også groft tildannet eller kun tilskåret, ved savning eller på anden måde, til blokke eller plader af kvadratisk eller rektangulær form 90 6801 00 00 Brosten, kantsten og fortovssten af naturlige stenarter (undtagen skifer) 15 6802 Bearbejdede monument- og bygningssten (undtagen skifer) samt varer af monument- og bygningssten, bortset fra varer henhørende under pos. 6801; terninger og lignende varer til mosaikarbejder, af naturlige stenarter (herunder skifer), også på et underlag; granulater, splinter og pulver af naturlige stenarter (herunder skifer), kunstigt farvet 15